Hörmungardagar standa yfir á Hólmavík nú um helgina. Þar er öllu því sem er hörmulegt gert hátt undir höfði.
Þetta var hljómsveitin Stebbi, sem flutti frumsamið lag sitt Stebbi í draumalandi í opnunaratriði Hörmungardaga. Hörmungardagar eru hátíð alls þess ömurlega, ómögulega, neikvæða og niðurdrepandi í heiminum á versta tíma ársins, í dimmum og köldum febrúar. Eða þannig er hátíðinni í það minnsta lýst. Esther Ösp Valdimarsdóttir, tómstundafulltrúi í Strandabyggð, er ein skipuleggjenda.
Það vantar oft svona rými fyrir það sem er neikvætt og það sem er svona, tuð og nöldur og niðurrif og ýmislegt svona. Líka til að fjalla bara um hluti sem við ættum að gefa betri gaum.
Á dagskránni eru meðal annars draugagöngur og sjálfsvorkunnarnámskeið, hægt verður að hlýða á hörmungarkvein og snæða hungursneið. Margt af þessu er í streymi.
Esther segir minni pressu að skipuleggja Hörmungardaga en aðrar hátíðir, eins og Hamingjudaga sem eru haldnir að sumri.
Af því það má alveg vera leiðinlegt, og það má allt fara í vaskinn því það yrði bara partur af prógramminu.
Esther hvetur alla til að taka þátt, og gefa því hörmulega pláss þessa helgina. Engin sé hamingjan án þess hörmulega.